Publication: Magyar Közlöny
Issue: MK-1999-40 (Year: 1999, Number: 40)
Era: 1990-2004
Section: Az Országgyűlés az 57/1992. (X. 15.) OGY határozatával megerősítette — nemzetközi szerződésként — az emberi jogok és alapvető szabadságok védelméről szóló,
Paragraph Index: 117

1. Cikke szerint: „A halálbüntetést el kell törölni. Senkit sem lehet halálbüntetésre ítélni, sem kivégezni.” A 2. Cikke szerint: „Egy állam törvényhozása rendelkezhet halálbüntetésről háború idején, vagy háború közvetlen veszélye idején; a halálbüntetést ez esetben is csak e törvényhozás által megszabott esetekben és előírt rendelkezéseknek megfelelően lehet alkalmazni. Ez az állam köteles az Európa Tanács Főtitkárával jogszabályainak vonatkozó rendelkezéseit közölni.” A Hatodik kiegészítő jegyzőkönyvben vállalt kötelezettségeiktől az Egyezményben részes felek még háború vagy a nemzet létét fenyegető más rendkívüli állapot esetén sem térhetnek el, a Hatodik kiegészítő jegyzőkönyv előírásainak vonatkozásában fenntartással sem lehet élni (3—4. Cikk).

Source: https://magyarkozlony.hu/hivatalos-lapok/6ff7f3b599f981cf724b5bd2785ad4fdb8e0395d/dokumentumok/3a472c869bfecbc5edc7ada83dd6a77eb22dc320/letoltes